SKRIFTLIG FORESPØRGSEL P-3439/00

af Werner Langen (PPE-DE) til Kommissionen

(30. oktober 2000)

Om: Destillering af alkoholholdige drikkevarer

Regeringen Rheinland-Pfalz har meddelt, at den har til hensigt at udbetale offentlig støtte med henblik på en forøgelse af destilleringen af alkoholholdige drikkevarer, og at denne støtte andrager 15 mio DM.

Kan Kommissionen give følgende oplysninger:

1. Er der allerede modtaget en begæring fra Forbundsrepublikken Tyskland om notifikation af en sådan offentlig støtte, og i givet fald hvornår?

2. Hvorledes indgives en sådan begæring korrekt, og hvorledes er notifikationsproceduren?

3. Hvor lang tid går der fra den dag, hvor begæringen er modtaget af Kommissionen, til der principielt kan regnes med en afgørelse?

4. Hvilken afgørelse vil Kommissionens træffe i det konkrete tilfælde?

5. Hvilken retlig vurdering anlægger man principielt i forbindelse med sådan national støtte til supplering af et EU-program?

Svar afgivet på Kommissionens vegne af Franz Fischler

(21. november 2000)

Kommissionen undersøger i øjeblikket en anmeldelse om statsstøtte, som Rheinland-Pfalz har til hensigt at yde med henblik på at løse de problemer, der er forårsaget af en større vinproduktion end forventet, og som har ført til lave priser og skabt problemer med oplagringen. Statsstøtte til fremme af destillering vil skulle ydes på grundlag af artikel 29 i Rådets forordning (EF) nr. 1493/1999 af 17. maj 1999 om den fælles markedsordning for vin(1) som supplement til EU-støtten, og den samlede støtte må udgøre maksimum 50 DEM/hl. Foranstaltningen blev meddelt ved brev af 26. september 2000, indgået den 29. september 2000.

1. De formelle krav og den procedure, som skal følges, er fastlagt i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93 [nu artikel 88](2).

2. Der træffes en beslutning inden to måneder. Fristen løber fra dagen efter modtagelsen af en fuldstændig anmeldelse. Anmeldelsen betragtes som fuldstændig, hvis Kommissionen ikke inden for to måneder fra modtagelsen af anmeldelsen eller fra modtagelsen af eventuelle ønskede supplerende oplysninger anmoder om yderligere oplysninger, jf. artikel 4, stk. 5, i Rådets forordning (EF) nr. 659/1999.

3. På nuværende tidspunkt har Kommissionen endnu ikke taget stilling til den foreslåede støtteordning. Det er derfor umuligt at angive, hvilken beslutning der vil blive truffet i dette konkrete tilfælde.

4. Det er ifølge EF-domstolens veletablerede retspraksis udelukket, at der kan træffes nationale foranstaltninger inden for de af markedsordningen omfattede områder, medmindre andet er bestemt i fællesskabslovgivningen. Domstolen har desuden talrige gange afsagt kendelse om, at når der er oprettet en fælles markedsordning, skal medlemsstaterne afholde sig fra at træffe foranstaltninger af enhver art, som fraviger eller skader den pågældende ordning(3). Det centrale kriterium for vurderingen af nationale foranstaltningers lovmedholdighed er således, hvorvidt udøvelsen af den residualkompetence, der ligger hos medlemsstaterne, indvirker på eller kan indvirke på den fælles markedsordnings funktion. Kommissionen vil følge dette princip ved vurderingen af den foreslåede statsstøtte.

(1) EFT L 179 af 14.7.1999.

(2) EFT L 83 af 27.3.1999.

(3) Jf. f.eks. sag 111/76 Officier van Justitie mod Van den Hazel (1977) Sml. 901; sag 177/78 Pigs and Bacon Commission mod McCarren (1979) Sml. 2161; sag 190/73, Van Haaster, (1974) Sml. s. 1123.